Ki do dawri,
do kayan daw a mapariparin a tabo no nyaya,
madama si Saulo a mangamomo siras nanganohedaw di Āpo Jesos,
as kan inpasnek naw panggep naw a mangdiman sira.
Dawa,
nangay a nanahes do katotohosanaw a pādi
so pamalōbos a tolas tan iyangay na a ipaboya dyirad Jodyo saw do sinagoga da saw do syodad a Damasko.
Ta an myan machichwasan na minonot do nanawo ni Jesos a aran mahakay mana mabakes,
ki myan toray na a omtiliw sira,
kan iyangay na sa a sibabahod do Jerosalem.
Ki do kayan na paw do rarahan,
do kapaypaypasngen naranaw do kakwan naw do Damasko,
naychihat a myan sēdang a yapo do hanyit a nangdibon a minpoyat sya.
Insigīda a nalbad tana,
kan nakadngey so timek a naychirin dya a kāna,
“Saulo,
Saulo,
āngo ta idadanes mo yaken?”
“Sino kam Āpo?”
inyahes ni Saulo.
Ki tinbay no timekaw a kāna,
“Yaken si Jesos a idadanes mo.
Changori,
maybangon ka,
kan tongtongen mo mangay do syodadaya,
ta myan anchi daw mangibahey dyimo so chakey ko a parinen mo.”
Siraw tawo saw a rārayay ni Saulo,
ki nableg sa do nakadngey daw so timekaw a dyi da naboya an sino naychirin.
Sinpangan na,
naybangon si Saulo do nakalbānaw do tana a nāw na a maymochideng,
ki polos a dya makaboya.
Dawa,
kinaday dan rārayay naw,
as nakaiyangay da sya do Damasko.
Do nakawara daw do dawri,
ki nāw na dya makaboya,
kan komninan aba kan mininom aba do irahem no tatdo a karaw.
Do dawri a syodad a Damasko,
myan asa a nanganohed a mayngaran so Ananyas.
Nagparmata,
as kan myan si Āpo Jesos a napaboya dya a kāna,
“Ananyas!”
“On mo Āpo,”
initbay na.
Ki tinongtong ni Āpo Jesos naychirin dya a kāna,
“Maybangon ka,
as mangay kad asaw a kalsada a pinangaranan das ‘Matalineng.’
Iyahes mo do bahayaw ni Jodas si Saulo a taga Tarso,
ta ari daw a maydasal sichangori.
Myan intoroh ni Āpo Dyos dya a parmata a napaboya so asaw a tawo a mayngaran so Ananyas a nangay a mapalapaw so tanoro na dya tan mirwa makaboya.”
Ki inatbay ni Ananyas a kāna,
“Namna!
Āpo,
āro danayaw dāmag ko a maynamot do dyaya a mahakay.
Taywaran dya iya,
ki manglidyalidyat siras nanganohedaw do Jerosalem?
Nawriw nangayan na dya do Damaskwayaw kayan pamalōbos dan matotohosaw a papādi tan tiliwen na yamen a tabo a manganohed dyimo.”
Ki binata ni Āpo Jesos dya a kāna,
“Ara!
Mangay ka sichangori,
ta iyaw pinidi ko a magsīrbi kan mangibahebahey a maynamot dyaken dyirad Dya-Jodyo kan ar-āri da saw kan aran siraw tawotawo a Jodyo a kapotōtan ni Israel.
On,
ipakatoneng konchi dyaw kāron lidyat a pasaren nanchi tan ipakatoneng na yaken dyirad tawotawo.”
Do dawri,
nagtaros a nangay daw si Ananyas,
kan somindep do bahayaw a yanan ni Saulo.
Sinpangan na,
do nakapakasdep naw,
pinalapaw naw tanoro naw dya,
as nakabata na sya a kāna,
“Imom Saulo a kakteh ko,
si Āpo Jesos a napaboya dyimo do rarahan do kangay mwaw dya,
ki tinoboy na yaken dyimo tan makaboya ka mirwa,
as kan tan mangay Ispirito Santo a mapakneb dyimo so panakabalin na.”
Nanyeng a myan nasday a akmay isis no among a yapo do mataw ni Saulo,
as kan nakaboya dana.
Do dawri,
naytēnek kan nagpabawtisar.
Sinpangan na,
komninan kan naypayit.
Minyan si Saulo do Damasko so papere a karaw do yanan daw no nanganohed.